*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 15ης Φεβρουαρίου 1985

για τη χορήγηση άδειας στη Γαλλική Δημοκρατία να προβεί σε ενδοκοινοτική επίβλεψη των εισαγωγών ορισμένων κλωστοϋφαντουργικών προϊόντων καταγωγής Τουρκίας που έχουν τεθεί σε ελεύθερη κυκλοφορία στην Κοινότητα

(Το κείμενο στη γαλλική γλώσσα είναι το μόνο αυθεντικό)

(85/171/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 115 πρώτο εδάφιο,

την απόφαση της 80/47/ΕΟΚ της Επιτροπής της 20ής Δεκεμβρίου 1979 σχετικά με τα μέτρα επιτηρήσεως και προστασίας τα οποία τα κράτη μέλη δύνανται να εξουσιοδοτηθούν να λάβουν ως προς την εισαγωγή ορισμένων προϊόντων καταγωγής τρίτων χωρών και τα οποία τίθενται σε ελεύθερη κυκλοφορία σε άλλο κράτος μέλος (1), και ιδίως τα άρθρα 1 και 2,

Εκτιμώντας:

ότι, δυνάμει της απόφασης 80/47/ΕΟΚ, τα κράτη μέλη μπορούν να προβούν σε ενδοκοινοτική επίβλεψη των εισαγωγών που αναφέρονται σ' αυτήν, μόνον εφόσον τους χορηγηθεί προηγουμένως άδεια από την Επιτροπή·

ότι, σύμφωνα με το άρθρο 1 του κανονισμού (ΕΟΚ) αριθ. 1842/71 του Συμβουλίου της 21ης Ιουνίου 1971 περί των μέτρων διασφαλίσεως που προβλέπονται στη συμφωνία συνδέσεως μεταξύ της Ευρωπαϊκής Κοινότητας και της Τουρκίας (2), η Επιτροπή καθιέρωσε, με τον κανονισμό (ΕΟΚ) αριθ. 3639/84 (3), προστατευτικά μέτρα έναντι των εισαγωγών ορισμένων κλωστοϋφαντουργικών προϊόντων στην Κοινότητα καταγωγής της ως άνω τρίτης χώρας·

ότι εγκρίθηκαν παρόμοια μέτρα διαφύλαξης εξαιτίας της μαζικής και ταχείας ανόδου των εν λόγω εισαγωγών και της προκαλούμενης ζημίας στους ενδιαφερόμενους κοινοτικούς παραγωγούς·

ότι, με βάση τα προστατευτικά μέτρα που καθιερώθηκαν με τον τρόπο αυτό, η εισαγωγή, στη Κοινότητα, ορισμένων κλωστοϋφαντουργικών προϊόντων καταγωγής Τουρκίας υπόκειται μέχρι τις 30 Ιουνίου 1985 σε ποσοτικά όρια που κατανέμονται ανάμεσα στα κράτη μέλη·

ότι, σύμφωνα με το καθεστώς που έχει θεσπισθεί, υπάρχουν διαφορές στους όρους στους οποίους υπόκεινται οι εισαγωγές αυτές στα κράτη μέλη και ότι οι διαφορές αυτές είναι δυνατό να προκαλέσουν εκτροπή στο εμπόριο·

ότι, για να αποκαλύπτονται ταχύτερα οι εκτροπές που είναι σε θέση να επιδεινώσουν ή να προκαλέσουν οικονομικές δυσχέρειες στον εν λόγω τομέα, η γαλλική κυβέρνηση υπέβαλε αίτηση στην Επιτροπή, σύμφωνα με το άρθρο 2 της απόφασης 80/47/ΕΟΚ, για να της δοθεί η εξουσιοδότηση να εφαρμόσει, εκ των προτέρων, ενδοκοινοτική επίβλεψη στις εισαγωγές ορισμένων κλωστοϋφαντουργικών προϊόντων καταγωγής Τουρκίας, που υπάγονται στις κατηγορίες 4, 6 και 83 και έχουν τεθεί σε ελεύθερη κυκλοφορία στα άλλα κράτη μέλη·

ότι η Επιτροπή εξέτασε αν οι εν λόγω εισαγωγές ήταν δυνατό να αποτελέσουν αντικείμενο επίβλεψης με βάση το άρθρο 2 της απόφασης 80/47/ΕΟΚ·

ότι από την εξέταση αυτή προέκυψε ότι υπάρχει κίνδυνος να δημιουργηθούν εκτροπές στο εμπόριο μέσω των άλλων κρατών μελών, οι οποίες θέτουν σε κίνδυνο τους επιδιωκόμενους στόχους των μέτρων διαφύλαξης που προαναφέρθηκαν και επιδεινώνουν ή παρατείνουν τις οικονομικές δυσχέρειες στο σχετικό κλάδο παραγωγής·

ότι, στις συνθήκες αυτές, πρέπει να χορηγηθεί άδεια στη Γαλλία να εφαρμόσει μέχρι τις 30 Ιουνίου 1985, σύμφωνα με το άρθρο 115 πρώτο εδάφιο της συνθήκης, ενδοκοινοτική επίβλεψη των εισαγωγών των εν λόγω κλωστοϋφαντουργικών προϊόντων, καταγωγής Τουρκίας, που τίθενται σε ελεύθερη κυκλοφορία στα άλλα κράτη μέλη,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Χορηγείται άδεια στη Γαλλική Δημοκρατία να εφαρμόσει, μέχρι τις 30 Ιουνίου 1985, σύμφωνα με την απόφαση 80/47/ΕΟΚ, ενδοκοινοτική επίβλεψη των εισαγωγών κλωστοϋφαντουργικών προϊόντων που υπάγονται στις κατηγορίες 4, 6 και 83, καταγωγής Τουρκίας, που τίθενται σε ελεύθερη κυκλοφορία στα άλλα κράτη μέλη.

Η παρούσα απόφαση απευθύνεται στη Γαλλική Δημοκρατία.

Βρυξέλλες, 15 Φεβρουαρίου 1985.

Για την Επιτροπή

Willy DE CLERCQ

Μέλος της Επιτροπής

(1) ΕΕ αριθ. L 16 της 22. 1. 1980, σ. 14.

(2) ΕΕ αριθ. L 192 της 26. 8. 1971, σ. 14.

(3) ΕΕ αριθ. L 335 της 22. 12. 1984, σ. 28.